Συντεταγμένες: 52°14′46″N 01°23′22″W﻿ / ﻿52.24611°N 1.38944°W﻿ / 52.24611; -1.38944

Το ***Galanos House*** (προφέρεται **Γκαλάνος Χάουζ**, ελλην. **Οίκος Γαλάνου**) στο *Southam* της Αγγλίας, είναι κληροδότημα από τον Έλληνα Μακεδόνα Χρ. Γαλάνο, ο οποίος είχε δημιουργήσει τεράστια περιουσία στην τότε Τανγκανίκα (σημερινή Τανζανία).

Με το κληροδότημά του (στις 15 Ιουνίου 1953) και την διαθήκη του (στις 29 Μαΐου 1956), ο Χρήστος Γαλάνος χώριζε την τεράστια περιουσία του σε τρία ίσα μέρη και όριζε ως θεματοφύλακες του κληροδότηματός του τους: *William Bain*, *William Peter Holder*, *Jorgen Larsen* και Ανδρέα Σταυρόπουλο. Το ⅓ αυτής της περιουσίας, κληροδοτήθηκε στη Βασιλική Βρετανική Λεγεώνα (*Royal British Legion*).

Τοποθεσία
---------

Απόσπασμα (σχετ. με τον "Οίκο Γαλάνου") από το 15 Ιουνίου 1953 κληροδότημα, του Χρήστου Γαλάνου.
Το οικόπεδο βρέθηκε από τον Γραμματέα της κομητείας του *Warwickshire*, πλησίον του χωριού *Long Itchington*, στη άκρη της μικρής πόλης *Southam*, στην κεντρική Αγγλία, σε έκταση 3 στρεμμάτων, πλησίον των ιστορικών πόλεων *Warwichshire*, *Stratford*, *Rugby* κοντά σε μια κατάφυτη από δέντρα λιμνούλα, πνιγμένη στο πράσινο. Μόλις την είδε ο Αντισυνταγματάρχης *Grimshaw* από τη Βασιλική Βρετανική Λεγεώνα, την ενέκρινε. Το 1964 αγοράστηκε το οικόπεδο και ξεκίνησαν άμεσα οι εργασίες κατασκευής του *Galanos House*.

Ιδιοκτησιακό καθεστώς
---------------------

Το *Galanos House*, είναι περιουσία της Βασιλικής Βρετανικής Λεγεώνας (*Royal British Legion*) και διευθύνεται από την *Jo-Anne Wilson*.

Ιστορικό
--------

### Το παλαιό ή πρώτο *Galanos House* (1967-2002)

Σχεδιάστηκε από τον αρχιτέκτονα *Douglas J.Oliver* και ο θεμέλιος λίθος τέθηκε τον Απρίλιο 1966 από τον Αντιστράτηγο *Sir Oliver Leese*, πρόεδρο της Βασιλικής Βρετανικής Λεγεώνας. Τα επίσημα εγκαίνια έγιναν από την Δούκισσα του *Gloucester*. στις 2 Μαΐου 1967. Ο παλαιός οίκος εξυπηρετούσε 66 οικότροφους από την γύρω περιοχή, δυσκινητικούς, ανάπηρους, κατάκοιτους, σε έναν όροφο για ευκολία στην ευκινησία των αναπηρικών καθισμάτων. Οι περισσότεροι εξ αυτών, δεν είχαν δική τους οικία και δεν είχαν τη δυνατότητα να αυτοεξυπηρετηθούν.

Το *Galanos House* είναι το πέμπτο κατά σειρά ίδρυμα αυτής της κατηγορίας το οποίο κατασκευάστηκε από την Βασιλική Βρετανική Λεγεώνα (*Royal British Legion*). Και το πρώτο το οποίο κτίστηκε γι'αυτόν ακριβώς τον σκοπό. Εν αντιθέσει με τα προηγούμενα και τα οποία ήσαν ήδη κτισμένα και εν συνεχεία μετατράπηκαν σε οίκους ευγηρίας.

Το πρώτο *Galanos House* λειτούργησε επί 35 έτη με μόνιμο προσωπικό, σε ένα χώρο με 6 κύρια κτίσματα για τους ενοίκους, χώρους αναψυχής (αίθουσα τηλεόρασης παιχνιδιών, βιβλιοθήκη, δύο δωμάτια επισκεπτών) καθώς και κτήριο για τη διοίκηση και οικήματα για τις αδελφές και τη διεύθυνση.

Αν και το *Galanos House* στερείται κάποια από την μεγαλοπρέπεια των άλλων οίκων όπως λ.χ. αυτήν του *Crosfield House* με την πλούσια επένδυση από ξύλο βελανιδιάς, δεν αποτελεί έκπληξη ότι αποδείχθηκε πολύ πιο οικονομικό στην λειτουργία του.

### Το νέο ή σημερινό *Galanos House* (από το 2003)

Το σημερινό *Galanos House*, κτίστηκε το 2002 σε νέο χώρο, πολύ πιο σύγχρονο και το οποίο αντικατέστησε το παλαιό. Το νέο *Galanos House* εγκαινιάστηκε τον Σεπτέμβριο 2003 από τον Δούκα του *Gloucester*. Διαθέτει 60 μεγάλα μονόκλινα δωμάτια με πολλές ευκολίες και, εκτός από τους συνηθισμένους απαραίτητους κοινόχρηστους χώρους, όπως βιβλιοθήκη, αίθουσα υπολογιστών, *café*, περιλαμβάνει πανέμορφα αίθρια και υπαίθριους κήπους.

Δυναμικότητα
------------

Τον Ιούνιο 2011 λειτούργησε στον *Galanos House* το *Poppy Lodge* (ελληνιστή "Οίκημα Παπαρούνα"), για τους πάσχοντες με άνοια. Σε αυτό υπάρχουν συνολικά 30 δωμάτια / με ντους.

Το Οίκημα χωρίζεται σε τρεις πτέρυγες των 10 δωματίων εκάστη, και οι οποίες καταλήγουν σε μια κεντρική περιοχή.

Έκαστη πτέρυγα έχει το δικό της σαλόνι, τραπεζαρία και μπάνιο. Η κεντρική περιοχή έχει *café*, κομμωτήριο και χώρο δραστηριοτήτων. Η ζωή στο Οίκημα είναι πολυάσχολη, με την ενασχόληση και τη δραστηριότητα να είναι στο επίκεντρο.

Συνολικά, το *Galanos House* έχει δυναμικότητα 91 δωματίων.

Το νέο *Galanos House*, με τη φροντίδα και τις ευκολίες που παρέχει, αποτελεί το ιδανικό οίκημα για τους απόστρατους άνδρες, γυναίκες καθώς και για τους οικείους τους. Τη φροντίδα των οικότροφων την παρέχουν ειδικό προσωπικό και εξειδικευμένες νοσοκόμες. Έκαστος οικότροφος, ανάλογα με τις ανάγκες του, έχει την προσωπική του νοσοκόμα και πλήρη εξυπηρέτηση. Υπάρχει προσωπικό ικανότατο, το οποίο ασχολείται με τη διοίκηση, την καθαριότητα και το φαγητό.

Η κοινωνική ζωή των οικότροφων είναι εξίσου σημαντική. Καθημερινά γίνονται ποικίλες δραστηριότητες καθώς και έξοδοι με το μικρό λεωφορείο για ψώνια, επισκέψεις στις ιστορικές κοντινές πόλεις ή για αναψυχή σε θέατρα, συναυλίες και διάφορες εκθέσεις.

Παροχές και Υπηρεσίες
---------------------

Η προτομή του Χρήστου Γαλανού στο προαύλιο του *St. Constantine's International School (SCIS)*, Αρούσα, Τανζανία.
Το *Galanos House* προσφέρει 24-ωρη νοσηλεία για τους πρώην στρατεύσιμους (άνδρες και γυναίκες) αλλά και τους συγγενείς αυτών άνω των 65 ετών, οι οποίοι υποφέρουν από γήρας, άνοια, φυσική αναπηρία, έχει δε και ειδικής κατηγορίας φροντίδα για τους πάσχοντες από τη νόσο Αλτσχάιμερ.

Διαθέτει: • Παρηγορητική Φροντίδα • Φροντίδα Ημέρας • Φυσιοθεραπεία • Ανεξάρτητη Μονάδα Φροντίδας Άνοιας • Ιδιωτικό Γενικό Παθολόγο (εάν απαιτείται) • Ιδιόκτητο Έπιπλο (εάν απαιτείται) • Κατοικίδια (κατόπιν συνεννόησης) • Μίνι λεωφορείο ή άλλο μεταφορικό • Άμεση επίπεδη πρόσβαση • Ανελκυστήρα • Καθορισμένο πάρκινγκ για άτομα με ειδικές ανάγκες • Βρόχο ακρόασης (για τα άτομα με προβλήματα ακοής) • Πρόσβαση για αναπηρική καρέκλα • Κήπους για τους κατοίκους • Μπαρ / Καφέ στο κτίριο • Κουζινάκι κατοίκου • Τηλέφωνο στο δωμάτιο / Κινητό • Τηλεόραση στο δωμάτιο • Πρόσβαση κατοίκου στο Διαδίκτυο.

Υπάρχει μεγάλη ελαστικότητα αναφορικά με τα προσφερόμενα γεύματα. Οι κάτοικοι δύνανται κατόπιν συνεννόησης να έχουν το κατοικίδιό τους. Καθημερινά δημιουργούνται δρώμενα, ανάπτυξη προσφιλών ασχολιών (χόμπι) - κηπουρική. Οι κάτοικοι δύνανται να προσωποποιήσουν τον χώρο τους με μικρό-έπιπλα της αρεσκείας τους, κάδρα κτλ.

Δίδεται η δυνατότητα διανυκτέρευσης στον επισκέπτη.

Πρόκειται για οίκο ο οποίος συνεχώς διακρίνεται. Το 2015, βραβεύτηκε ως ο καλύτερος οίκος ευγηρίας της χρονιάς.

Το 2017, στην εκδήλωση εορτασμού των 50 ετών από τον θάνατο του Χρ. Γαλανού, επεδίωξαν να σχηματίσουν την μεγαλύτερη ανθρώπινη παπαρούνα (συνολικά, συμμετείχαν 2609 άτομα, ηλικίας από 24 μηνών έως 100 ετών).

Διάρκεια νοσηλείας
------------------

* Μακράς διαρκείας
* Βραχείας διαρκείας και αναστολής
* Ημερήσιας φροντίδας
* Δοκιμαστικών επισκέψεων.

Δείτε επίσης
------------

* Χριστόδουλος Γαλάνος
* *Hellenic Communities School of East Africa* (*HCSEA*)
* *St. Constantine's International School* (*SCIS*)
* Το Νοσοκομείο Ναϊρόμπι
* Περιφερειακό Νοσοκομείο Μπόμπο
* Πύργος ρολογιού Αρούσα
* Θειούχα λουτρά Γαλάνου
* Πρότυπο Κέντρο Κτηνοτροφίας και Εκπαίδευσης
* Ξενώνας Γαλάνου
* *Galanos Agricultural Secondary School*

Σημειώσεις
----------

1. ↑  Και η οποία το 1953 ανήρχετο σε 800.000 Λίρες Αγγλίας.
2. ↑  Εκείνη την περίοδο, Δούκισσα του *Gloucester* ήταν η Πριγκίπισσα Αλίκη (*Princess Alice, Duchess of Gloucester* - 25 Δεκεμβρίου 1901 – 29 Οκτωβρίου 2004).
3. ↑  Την ημέρα των εγκαινίων έγιναν και τα αποκαλυπτήρια μνημείου αφιερωμένου στη Βασιλομήτορα (*Elizabeth Angela Marguerite Bowes-Lyon* (4 Αυγούστου 1900 – 30 Μαρτίου 2002)), η οποία επί 78 έτη, προσέφερε τις υπηρεσίες της στη Βρετανική Λεγεώνα ως πρόεδρος του τμήματος γυναικών. Η εφημερίδα *Observer* (*"Duke opens multi-million pound care home"*, Πέμπτη 2 Οκτωβρίου 2003, 10) γράφει: Ο Σύλλογος γυναικών της Βασιλικής Βρετανικής Λεγεώνας θεώρησε ότι ο "Οίκος Γαλάνου" και η περιοχή όπου βρίσκεται θα μπορούσε να είναι ο ιδανικότερος τόπος για το μνημείο προς τιμήν Της.

Παραπομπές σημειώσεων
1. ↑  [Memorandum, from Vizards, Ref No. 40/BLL/13, dated 7 August 1992, Galanos House, Long Itchington, ανακτήθηκε στις 9 Αυγούστου 2018]
2. ↑  Ελένη Γκίνου (2007). «Ο σημερινός "Οίκος Γαλάνου" (από το 2003)». *Χριστόδουλος Γαλάνος, Η οικουμενικότητα της ευεργεσίας*. Αθήνα. σελίδες 229–233. ISBN 978-960-930419-1.

Υποσημειώσεις
-------------

1. ↑  Με την ισοτιμία της Αγγλικής λίρας να είναι στα 20 σελίνια για κάθε λίρα Αγγλίας και το κάθε σελίνι να είναι εκείνη την εποχή (το 1953), τέσσερις περίπου δραχμές. Η περιουσία του των 800.000 αγγλικών λιρών, ήταν 16.000.000 σελίνια, ήτοι 64.000.000 δραχμές. Και αν υπολογίσουμε ότι την εποχή εκείνη 1 Σελίνι Ανατολικής Αφρικής ισούνται με 1 Δολάριο ΗΠΑ, ήτοι περίπου 16.000.000 $. Ποσό αστρονομικό-ιλιγγιώδες για τα δεδομένα της εποχής εκείνης.

Παραπομπές υποσημειώσεων

Παραπομπές
----------

1. ↑  Open Charities, THE CHRISTOS GALANOS GIFT FOR THE BRITISH LEGION, 21 Ιουλίου 2018
2. ↑  [Memorandum, from Vizards, Ref No. 40/BLL/13, dated 7 August 1992, Galanos House, Long Itchington, ανακτήθηκε στις 9 Αυγούστου 2018]
3. 1 2  {{Galanos House Celebrates 50 years, Page 7, 21 Ιουλίου 2018}}
4. 1 2  [Απόσπασμα από το από 15 Ιουνίου 1953 κληροδότημα του Χρήστου Γαλάνου, ανακτήθηκε στις 9 Αυγούστου 2018]
5. 1 2 3 4 5  {{, Keeping Faith, του Brian Harding, Galanos House is built, pages 276-277, ανακτήθηκε στις 19 Αυγούστου 2018}}
6. 1 2 3 4 5 6 7 8 9  Ελένη Γκίνου, κεφ. «Ο νέος ή σημερινός "Οίκος Γαλάνου"» σελ. 229-233
7. 1 2 3 4 5  Ελένη Γκίνου, κεφ. «Ο παλαιός ή πρώτος "Οίκος Γαλάνου"» σελ. 228-229
8. 1 2 3  {{, Galanos House, ανακτήθηκε στις 21 Ιουλίου 2018}}
9. 1 2 3 4 5 6 7 8 9  {{, Accomodation Report, Galanos House, ανακτήθηκε στις 21 Ιουλίου 2018}}
10. 1 2 3 4  {{, Galanos House, The Royal British Legion Care Home, ανακτήθηκε στις 21 Ιουλίου 2018}}
11. ↑  , RBL Galanos House World Record Attempt, ανακτήθηκε στις 19 Αυγούστου 2018

Βιβλιογραφία
------------

* Ελένη Γκίνου (2007). *Χριστόδουλος Γαλάνος, Η οικουμενικότητα της ευεργεσίας*. Αθήνα. ISBN 978-960-930419-1.

Εξωτερικοί σύνδεσμοι
--------------------

* , Η προτομή του Χριστόδουλου Γαλάνου, προβολή (βίντεο) μισού μόλις λεπτού, ανακτήθηκε στις 17 Αυγούστου 2018

Πρόσθετη Βιβλιογραφία
---------------------

* (Αγγλικά) by Brian Harding, Galanos House is built, Page 276-277, ανακτήθηκε στις 30 Ιουλίου 2018
* (Αγγλικά) The Christos Galanos Gift for the British Legion, ανακτήθηκε στις 11 Αυγούστου 2018
* (Αγγλικά) Galanos House, Overview and CQC Inspections, ανακτήθηκε στις 29 Αυγούστου 2018[*νεκρός σύνδεσμος*]